《竹溪》
宋代·林敏修

幽闲古城阴，结屋清溪曲。溪流湛回映，上有青青竹。

漫郎欣得之，绿发咏空谷。高风及前修，胜趣随远瞩。

恶客徒扰人，立谈非我欲。麾去宁汝嗔，真意聊自足。

或言不当尔，往往相谤讟。答云岂吾私，恐作林泉辱。

源流别泾渭，臭味同草木。肯当百事胜，容此一物俗。

独馀嵇阮辈，荡桨戒臣仆。浊醪浇古胸，日没还秉烛。

仆忝瓜葛后，意气颇相属。平生几两屐，共老三径菊。

行年事无定，此计诺已宿。径须买牛衣，儿亦荷书簏。

从子竹间游，溪鱼剁寒玉。

作者简介：林敏修，字子来，号漫郎，蕲春（今属湖北）人。敏功弟。有《无思集》四卷（《直斋书录解题》卷二○），已佚。事见《尚友录》卷一三、《江西诗社宗派图录》。今录诗九首。